ગયા વરસે તળાવ વિસ્તારમાં સારો વરસાદ પડવાને કારણે મુંબઈગરાંનું પાણીનું ટેન્શન દૂર થયું હતું, પરંતુ આ વરસે જૂન મહિનામાં શહેરને પાણી પૂરું પાડતાં સાતેય સરોવર વિસ્તારમાં વરસાદે દેખા ન દેતાં પાણીનું સંકટ ઊભું થવાની શક્યતા હતી, પરંતુ જુલાઈ મહિનાના પહેલા અઠવાડિયામાં સરોવર વિસ્તારમાં વરસાદે જોરદાર બેટિંગ શરૂ કરી છે. છેલ્લા એક અઠવાડિયામાં પડી રહેલા વરસાદને કારણે તળાવની સપાટીમાં સારોએવો વધારો થતાં મુંબઈગરાં પરનું પાણીનું સંકટ હળવું થયું છે. હાલ સાતેય સરોવર મળી 4.50 એમએલડી(31 ટકા) જેટલો પાણીનો જથ્થો છે, જોકે ગયા વરસે જુલાઈ મહિનામાં 45 ટકા જેટલો પાણીનો જથ્થો જમા થયો હતો.